EXPUNERE DE MOTIVE

1.CONTEXTUL PROPUNERII

Pentru cadrul financiar multianual (CFM) începând cu 2021, este necesar să se instituie un program de investiții al UE care să ia în considerare obiectivele orizontale în ceea ce privește simplificarea, flexibilitatea, sinergiile și coerența tuturor politicilor UE relevante. Considerentele expuse în Documentul de reflecție al Comisiei privind viitorul finanțelor UE subliniază nevoia de „a face mai mult cu mai puține resurse” și de a crea un efect de levier la nivelul bugetului UE într-o perioadă de constrângeri bugetare. Pentru a remedia problema multitudinii actuale de instrumente financiare la nivelul UE, Documentul de reflecție recomandă ca o posibilă soluție integrarea acestora într-un fond unic, care ar oferi sprijin cu ajutorul unei game variate de produse financiare și care, în același timp, s-ar concentra și mai mult pe domeniile și obiectivele de politică. De asemenea, se sugerează ca aceste instrumente financiare la nivelul UE să fie complementare cu cele gestionate de statele membre în cadrul politicii de coeziune.

În temeiul CFM actuale și anterioare, instrumentele financiare s-au extins în cadrul unor programe diferite. În timpul CFM 2014-2020, Comisia a instituit 16 instrumente financiare gestionate la nivel central. Alocarea bugetară pentru instrumentele destinate acțiunilor interne se ridică în prezent la 5,2 miliarde EUR. Aceste instrumente vizează sprijinirea investițiilor în diferite domenii de politică, cum ar fi cercetarea și inovarea, finanțarea întreprinderilor mici și mijlocii (IMM), infrastructura, sectoarele culturale, precum și promovarea durabilității sociale și de mediu.

De asemenea, instrumentele financiare reprezintă un mecanism de implementare în cazul programelor finanțate prin fondurile structurale și de investiții europene puse în aplicare în cadrul gestiunii partajate de către autoritățile care le gestionează. Bugetul total programat pentru a fi pus la dispoziție prin instrumentele financiare în cadrul gestiunii partajate pentru CFM 2014-2020 se ridică la aproximativ 21 de miliarde EUR.

În plus, în urma crizei financiare și a datoriilor suverane care a durat din 2008 până în 2015, stimularea creării de locuri de muncă, a creșterii și a investițiilor reprezintă una dintre cele 10 priorități ale Comisiei, expusă sub forma Planului de investiții pentru Europa lansat în 2014 ca răspuns la nivelurile scăzute de investiții. În centrul acestui plan se află Fondul european pentru investiții strategice (FEIS), instituit în 2015 cu scopul de a mobiliza cel puțin 315 miliarde EUR în investiții suplimentare până la jumătatea anului 2018 prin sprijinirea capacității Grupului Băncii Europene de Investiții de a-și asuma riscuri cu ajutorul unei garanții UE în valoare de 16 miliarde EUR împreună cu finanțarea în valoare de 5 miliarde EUR din resursele proprii ale Grupului Băncii Europene de Investiții. Pe baza succesului său, FEIS a fost extins și majorat la sfârșitul anului 2017. Fondul oferă în prezent o garanție bugetară în valoare de 26 de miliarde EUR bazată pe furnizarea resurselor bugetare în valoare de 9,1 miliarde EUR. În plus, Grupul Băncii Europene de Investiții furnizează o capacitate suplimentară de asumare a riscurilor în valoare de 7,5 miliarde EUR. Scopul este de a mobiliza investiții suplimentare în valoare de cel puțin 500 de miliarde EUR până la sfârșitul anului 2020. Programul InvestEU se va baza pe același model bugetar de succes ca și FEIS, prin care se garantează că resursele bugetare limitate mobilizează cât mai multe investiții private.

Condițiile pentru creșterea investițiilor s-au îmbunătățit începând cu 2014 datorită îmbunătățirii condițiilor economice și datorită, de asemenea, intervențiilor publice, cum ar fi cele ale FEIS. Cu toate acestea, există în continuare deficite majore în materie de investiții în diferite domenii de politică, domenii care sunt adesea blocate de disfuncționalități persistente ale pieței. Pentru a îndeplini obiectivele ambițioase de politică ale Uniunii, atragerea de capital privat în finanțarea investițiilor rămâne esențială, ajustându-se în același timp abordarea către o relevanță mai mare a politicilor. Programul InvestEU va contribui la îndeplinirea obiectivelor de politică ale Uniunii, inclusiv a celor vizate de programele COSME și Orizont Europa, ori de câte ori va fi oportun să se recurgă la un sprijin rambursabil pentru investiții. Propunerea Comisiei privind un buget modern pentru Europa stabilește că, în cadrul Fondului InvestEU, se alocă suma de 3,5 miliarde EUR din pachetul financiar destinat programului Orizont Europa, cu scopul de a contribui la componenta de politică „Cercetare, inovare și digitalizare”, cu un buget total orientativ din garanția UE în valoare de 11,25 miliarde EUR.

Crearea Programului InvestEU prevede un mecanism european unic de sprijin pentru investiții destinat acțiunilor interne pentru CFM 2021-2027. Programul InvestEU se bazează pe experiența pozitivă a FEIS și pe instrumentele financiare actuale destinate politicilor interne. Programul va fi structurat pe patru piloni: (i) Fondul InvestEU, care furnizează garanția UE; (ii) Platforma de consiliere InvestEU, care furnizează în special asistența tehnică pentru dezvoltarea proiectului; (iii) Portalul InvestEU, care furnizează o bază de date ușor de accesat pentru promovarea proiectelor care caută finanțare; și (iv) operațiuni de finanțare mixtă.

Fondul InvestEU se va baza pe cerere în atragerea investițiilor private. Acesta va încuraja în special inovarea, digitalizarea și investițiile în infrastructura durabilă, dar va răspunde și nevoilor din sectorul social și cel al IMM-urilor. De asemenea, este importantă atingerea proiectelor mai mici și locale.

Fondul InvestEU constă într-o garanție a UE care să sprijine produsele financiare furnizate de partenerii de implementare. Acesta vizează proiectele UE cu valoare adăugată și promovează o abordare coerentă a obiectivelor politicii de finanțare a UE. Fondul oferă o combinație eficace și eficientă de instrumente de finanțare UE pentru domeniile specifice de politică.

Prezenta propunere prevede data de 1 ianuarie 2021 ca dată de aplicare și este prezentată pentru o Uniune cu 27 de state membre, în conformitate cu notificarea de către Regatul Unit a intenției sale de a se retrage din Uniunea Europeană și din Euratom în temeiul articolului 50 din Tratatul privind Uniunea Europeană, primită de Consiliul European la 29 martie 2017.

•Motivele și obiectivele propunerii

Ca plan unic de investiții pentru politicile interne ale Uniunii, Programul InvestEU este un instrument de politică și în același timp un instrument de implementare.

Ca instrument de politică, obiectivul general al Programului InvestEU este de a sprijini obiectivele de politică ale Uniunii prin mobilizarea investițiilor publice și private din UE, abordând astfel disfuncționalitățile pieței și deficitele în materie de investiții care împiedică realizarea obiectivelor UE cu privire la durabilitate, competitivitate și creștere favorabilă incluziunii.

Scopul este de a finanța actorii economici cu un profil de risc pe care finanțatorii privați să nu poată sau să nu dorească întotdeauna să îl finanțeze, pentru a promova competitivitatea economiei UE, creșterea durabilă, reziliența și incluziunea socială și integrarea piețelor de capital din UE în conformitate cu obiectivele de politică ale UE în diferite sectoare. Bazat pe o garanție a UE, Programul InvestEU va contribui la modernizarea bugetului UE și va spori impactul bugetului UE „făcând mai mult cu mai puține resurse”. Pentru proiectele viabile din punct de vedere economic care pot genera venituri, o utilizare mai sistemică a garanției bugetare poate contribui la creșterea impactului fondurilor publice.

Programul InvestEU ar trebui să fie în măsură să dezvolte o strategie a UE vizând redresarea activității – încă scăzute – de investiții din Uniune. Prin diversificarea surselor de finanțare și promovarea finanțării durabile și pe termen lung, Programul InvestEU va contribui la integrarea piețelor europene de capital în cadrul uniunii piețelor de capital și la consolidarea pieței unice. Ca resursă la nivelul UE care centralizează competențele financiare, de piață, tehnice și de politică, Programul InvestEU ar trebui să fie, de asemenea, un catalizator al inovării financiare în sprijinul obiectivelor de politică.

Ca instrument de implementare, Fondul InvestEU are drept obiectiv executarea mai eficientă a bugetului UE cu ajutorul garanției bugetare, prin realizarea de economii de scară, creșterea vizibilității acțiunii UE și simplificarea cadrului de raportare și răspundere. Structura propusă vizează simplificarea, flexibilitatea crescută și eliminarea potențialelor suprapuneri ale instrumentelor de sprijin UE aparent asemănătoare.

Pe lângă garanția UE la nivelul Uniunii, propunerea prevede posibilitatea statelor membre de a utiliza o parte din aceste fonduri în cadrul gestiunii partajate printr-un compartiment specific din garanția UE, în cadrul Fondului InvestEU, cu scopul de a realiza aceleași obiective atunci când există disfuncționalități ale pieței sau situații de investiții suboptime la nivel național sau regional.

De asemenea, Platforma de consiliere InvestEU va oferi consiliere cu privire la dezvoltarea proiectelor și măsuri de însoțire de-a lungul întregului ciclu de investiții, pentru a încuraja inițierea și dezvoltarea proiectelor și accesul la finanțare. Platforma de consiliere InvestEU va fi prevăzută în domeniile de politică ale Programului InvestEU și va reprezenta, de asemenea, punctul unic de acces al promotorilor și al intermediarilor de proiecte. Platforma de consiliere InvestEU va completa activitățile de asistență tehnică desfășurate în cadrul programelor de gestiune partajată.